ഓണത്തിരക്കിലമര്ന്നു നഗരം കൊച്ചി: കോവിഡ് നിയന്ത്രണങ്ങള്ക്കിടയിലും ഓണത്തിരക്കിലമര്ന്നു കൊച്ചി നഗരം. ഓണത്തിന് ഒരു ദിവസം മാത്രം ബാക്കിനില്ക്കെ ജനങ്ങള് കൂട്ടത്തോടെയാണ് സാധനങ്ങള് വാങ്ങാന് കച്ചവട കേന്ദ്രങ്ങളിലെത്തുന്നത്. ജില്ലയിലെ പ്രാധാന ടൗണുകളിലും തിരക്ക് അനുഭവപ്പെടുന്നു.കോവിഡ് പ്രോട്ടോകോള് മിക്കസ്ഥലത്തും പാലിക്കപ്പെടുന്നില്ല. പല വ്യാപാരസ്ഥാപനങ്ങളിലും സാനിറ്റൈസര് പോലും ഒരുക്കിയിട്ടില്ലെന്നത് ആശങ്ക ജനിപ്പിക്കുന്നു. കൊച്ചിയിലെ പ്രമുഖ വ്യാപാരകേന്ദ്രങ്ങളിലൊന്നായ എറണാകുളം ബ്രോഡ്വേയില് ഇതരസംസ്ഥാന തൊഴിലാളികളടക്കം കൂട്ടമായെത്തുന്നു. ജനത്തിരക്ക് വര്ധിച്ചതോടെ ഗതാഗതക്കുരുക്കും രൂക്ഷമാണ്. പോലീസുകാര് തിരക്ക് നിയന്ത്രിക്കാന് രംഗത്തുണ്ടെങ്കിലും പലപ്പോഴും തിരക്ക് നിയന്ത്രിക്കാനാവാത്ത അവസ്ഥയാണ്. രാവിലെ ഏഴുമുതല് രാത്രി ഒന്പതു വരെയാണ് വ്യാപാര സ്ഥാപനങ്ങള്ക്ക് തുറന്നു പ്രവര്ത്തിക്കാന് നിലവില് അനുമതിയുള്ളത്. നേരത്തെ ഇത് രാത്രി ഏഴുവരെ മാത്രമായിരുന്നു. ലോക്ഡൗണ് കാരണം വീടുകളില് മാത്രം ഒതുങ്ങിക്കൂടിയിരുന്നവര് വീണുകിട്ടിയ അവസരമായാണ് നിലവിലെ ഇളവുകളെ കാണുന്നത്. വ്യാപാര കേന്ദ്രങ്ങളിലേക്ക് എത്തുന്നവരില് പലരും കുടുംബസമേതമാണ് എത്തുന്നത്. മാളുകളിലും മറ്റും വമ്ബന് ഓഫറുകളാണ് ഓണത്തോടനുബന്ധിച്ച് പ്രഖ്യാപിച്ചിട്ടുള്ളത്. തിരക്ക് വര്ധിച്ചതോടെ സെക്ട്രല് മജിസട്രേറ്റുമാരുടെയടക്കം പരിശോധന വര്ധിപ്പിച്ചിട്ടുണ്ടെങ്കിലും കാര്യമായ തോതില് തിരക്ക് നിയന്ത്രിക്കാനോ നടപടിയെടുക്കാനോ കഴിഞ്ഞിട്ടില്ല. പലയിടത്തും കോവിഡിനു മുമ്ബുണ്ടായിരുന്ന തിരക്കാണ് അനുഭവപ്പെടുന്നത്. വൈറ്റില, ഇടപ്പള്ളി, പാലാരിവട്ടം, കലൂര്, മേനക, ഹൈക്കോട്ട് എന്നിവിടങ്ങളിലാണ് തിരക്ക് രൂക്ഷം.